|  |
| --- |
| **Analýza vplyvov na životné prostredie** |
| **5.1 Ktoré zložky životného prostredia (najmä ovzdušie, voda, horniny, pôda, organizmy) budú predkladaným materiálom ovplyvnené a aký bude ich vplyv ?** |
| Vyhlásenie prírodnej rezervácie (PR) Devínska Kobyla bude mať dlhodobý pozitívny vplyv na prírodné hodnoty, ktoré sú predmetom jeho ochrany. Ochranou prirodzených procesov a prirodzeného vývoja lesných spoločenstiev, či zachovaním vhodného obhospodarovania travinných spoločenstiev na dotknutom území bude zabezpečená ochrana:  - prioritných biotopov európskeho významu Ls 2.2 Dubovo-hrabové lesy panónske (\* 91G0), Ls 3.1 Teplomilné submediteránne dubové lesy (\* 91H0), Ls 4 Lipovo-javorové sutinové lesy (\* 9180), Kr 6 Xerotermné kroviny (\* 40A0), Pi 5 Pionierske porasty zväzu *Alysso-Sedion albi* na plytkých karbonátových a bázických substrátoch (\* 6110), Tr 1.1 Suchomilné travinno-bylinné a krovinové porasty na vápnitom substráte s významným výskytom druhov čeľade *Orchidaceae* (\* 6210), Tr 2 Subpanónske travinno-bylinné porasty (\* 6240), biotopov európskeho významu Ls 5.1 Bukové a jedľovo-bukové kvetnaté lesy (9130), Sk 8 Nesprístupnené jaskynné útvary (8310), Lk 1 Nížinné a podhorské kosné lúky (6510), Tr 1 Suchomilné travinno-bylinné a krovinové porasty na vápnitom substráte (6210), Tr 5 Suché a dealpínske travinno-bylinné porasty (6190),  - biotopov národného významu Ls 2.1 Dubovo-hrabové lesy karpatské, Ls 3.51 Sucho- a kyslomilné dubové lesy,  - biotopu prioritného druhu živočícha európskeho významu \* spriadač kostihojový (*Euplagia quadripunctata*)*,*  - biotopov druhov živočíchov európskeho významu hubár jednorohý(*Bolbelasmus unicornis*), kováčik fialový (*Limoniscus violaceus*), netopier veľkouchý (*Myotis bechsteini*), uchaňa čierna (*Barbastella barbastellus*), netopier veľký (*Myotis myotis*),  - biotopov druhov rastlín európskeho významu jazýčkovec jadranský (*Himantoglossum adriaticum*), poniklec veľkokvetý (*Pulsatilla grandis*), ako aj  - anorganických javov, medzi ktoré patrí Sandberg, Abrázna (príbojová) jaskyňa, Kremencové skaly, Krasová tiesňava a kameňolom v litotamniových vápencoch.  Vplyvy na jednotlivé zložky životného prostredia sú uvedené nižšie:   1. **Organizmy - biota**  |  |  | | --- | --- | | *typ vplyvu* | pozitívny, s priamym environmentálnym dopadom, trvalý | | *veľkosť vplyvu* | veľký | | *rozsah vplyvu* | PR Devínska Kobyla | | *celkové hodnotenie environmentálnej významnosti vplyvu* | veľmi významný, priaznivý |   Vyhlásením PR Devínska Kobyla bude v súlade s požiadavkami Európskej komisie zabezpečená právna ochrana územia európskeho významu, čím budú vytvorené podmienky pre ochranu prirodzených procesov na lesných pozemkoch, ako aj zachovanie resp. obnovenie priaznivého stavu biotopov európskeho významu, ako aj druhov rastlín a živočíchov európskeho významu, ktoré patria medzi predmety ochrany PR Devínska Kobyla. Opatrenia sú prioritne zamerané na vybrané biotopy a biotopy druhov živočíchov európskeho a národného významu, ale výsledným efektom bude zachovanie alebo zlepšenie stavu aj ďalších biotopov a druhov živých organizmov v danom území.  Prírodné hodnoty tohto územia zaujímali vedcov - najmä botanikov už v minulosti. V 16. storočí sa zaoberal skúmaním tunajšej flóry Carol Clusius. Okrem popisu vzácnych rastlinných druhov si všímal aj ich úbytok a upozorňoval na potrebu prísnej ochrany tohto cenného územia. V oblasti južných a juhozápadných svahov s dostatočne hlbokou pôdou je rozšírená trávnatá step. Prevládajú tu teplomilné druhy tráv, s výskytom vzácnych druhov, napr. hlaváčik jarný *(Adonis vernalis)*, poniklece *(Palsatilla),*  jazýčkovec jadranský (*Himantoglossum adriaticum*), kavyľ pôvabný *(Stipa pulcherrima)*, či nízke kry so žltozelenými kvetmi - rešetliak skalný *(Rhamnus saxatilis),* drieň *(Cornus mas*) a višňa mahalabka *(Cerasus mahaleb*).  Rovnako aj fauna Devínskej Kobyly je mimoriadne bohatá so zastúpením teplomilných aj suchomilných druhov ulitníkov, ktorým vápencový podklad a južná poloha vytvárajú vhodné životné podmienky. Najvýznamnejšiu zložku živočíšstva Devínskej Kobyly tvorí hmyz. Zaujímavým druhom z rovnokrídlovcov je kobylka sága stepná *(Saga pedo),* veľký dravý druh stepí, ktorý dosahuje dĺžku až 7 cm, či modlivka zelená *(Mantis religiosa),* veľmi početné sú motýle a chrobáky, ale aj plazy a obojživeľníky. Zo vzácnych druhov vtáctva sa tu vyskytuje napr. bocian čierny (*Ciconia nigra*), včelár lesný (*Pernis apivorus*), včelárik zlatý (*Merops apiaster*), lelek lesný (*Caprimulgus europaeus*), ale aj ďatle, mucháriky a iné druhy.   1. **Voda**  |  |  | | --- | --- | | *typ vplyvu* | pozitívny, s nepriamym environmentálnym dopadom, trvalý | | *veľkosť vplyvu* | malý | | *rozsah vplyvu* | PR Devínska Kobyla | | *celkové hodnotenie environmentálnej významnosti vplyvu* | málo významný, priaznivý |   Cieľom predkladaného materiálu nie je ochrana vôd, ale zachovanie či dosiahnutie priaznivého stavu predmetov ochrany PR Devínska Kobyla a celkové zvýšenie stupňa ochrany na piaty, resp. štvrtý stupeň, pozitívne ovplyvní všetky zložky okolitého ekosystému vrátane vôd. Navrhovaná PR Devínska Kobyla zasahuje do ochranného pásma vodárenských zdrojov (I. – III. stupeň).   1. **Horniny a pôda**  |  |  | | --- | --- | | *typ vplyvu* | pozitívny, s nepriamym environmentálnym dopadom, trvalý | | *veľkosť vplyvu* | malý | | *rozsah vplyvu* | PR Devínska Kobyla | | *celkové hodnotenie environmentálnej významnosti vplyvu* | málo významný, priaznivý |   Geomorfologická skladba Devínskej Kobyly, usmerňovaná sútokom rieky Moravy a Dunaja, sa radí ku geologicky najcennejším územným celkom Slovenska a to predovšetkým pre unikátne paleontologické nálezy. Na relatívne malej ploche sa tu nachádza široké spektrum horninových typov a geologických fenoménov. Západnú časť lemuje staropaleozoické kryštalinikum v podobe rôznych typov granitov, fylitov, rúl a zelených bridlíc. Obalový spodnotriasový kremenec buduje vďaka svojej rezistencii vrcholové pásmo Devínskej Kobyly. V západnej časti masívu sú roztrúsené zvyšky strednotriasových, jurských a kriedových vápencov. Karbonátové mezozoické horniny tvorili podklad okrajovej časti neskoro-bádenského mora (cca 12 – 14 mil. rokov) – posledného typického morského prostredia na území Slovenska, ktoré v podobe pieskov, štrkov, ílov a tzv. litotamniových vápencov reprezentuje na povrchu práve oblasť Devínskej Kobyly, najmä typová lokalita Sandberg.  V pieskoch tzv. sandbergských vrstiev bola zistená prítomnosť mäkkýšov (bivalvií a gastropódov). Z biostratigraficky významných druhov bol zistený výskyt bivalvií *Striarca papillifera* (M. Hoern.), *Pecten aduncus* Eichw., *Chlamys elegans* (Andrz.) a z gastropódov *Gibbula affinis pseudoangulata* Boettg., *Rissoina decussata* (Mont.), *Astraea meynardi* (Michel.) *Turritella tricincta* Bors. atď. Okrem mäkkýšov boli z uvedených vrstiev opísané dierkavce *Amphistegina hauerina* Orb., *Heterostegina politatesta* Papp-Kuepper, *Bolivina dilatata maxima* Cicha-Zapl., zástupcovia rodov *Nonion*, *Elphidium*, *Quinqueloculina*, ostrakódy *Aurila cicatrosa* (Reuss), *Citherella dilatata* (Reuss), *Bairdia subdeltoidea* (Münst.) atď., zvyšky stavovcov, zuby rýb a žralokov, pancier korytnačky *Trionyx rostratus* Arth. a zuby krokodílov.  Z najmladších sedimentov kvartérnej éry možno spomenúť zvyšky nánosov eolických sedimentov – tzv. spraší, ktoré sa sporadicky objavujú na západnej strane súčasnej NPR Devínska Kobyla. Tieto jemné karbonátové sedimenty vznikli vyvievaním prachových častíc z riečnych usadenín v ľadových periódach.  Na rozdiel od iných častí bratislavskej aglomerácie si navrhovaná PR Devínska Kobyla zaslúži vysoký stupeň ochrany horninového prostredia taktiež z dôvodu dobrej kvality podzemnej vody.   1. **Ovzdušie**  |  |  | | --- | --- | | *typ vplyvu* | pozitívny, s nepriamym environmentálnym dopadom, trvalý | | *veľkosť vplyvu* | malý | | *rozsah vplyvu* | PR Devínska Kobyla | | *celkové hodnotenie environmentálnej významnosti vplyvu* | málo významný, priaznivý |   Cieľom predkladaného materiálu nie je ochrana ovzdušia, ale zachovanie či dosiahnutie priaznivého stavu predmetov ochrany PR Devínska Kobyla a celkové zvýšenie stupňa ochrany pozitívne ovplyvní všetky zložky okolitého ekosystému vrátane ovzdušia. |
| **5.2 Bude mať predkladaný materiál vplyv na chránené územia a ak áno, aký?** |
| Schválením nariadenia vlády, ktorým sa vyhlasuje prírodná rezervácia Devínska Kobyla, dôjde ku zrušeniu Národnej prírodnej rezervácie Devínska Kobyla, resp. k jej prevyhláseniu  a rozšíreniu PR Devínska Kobyla o územie európskeho významu SKUEV0280 Devínska Kobyla. PR Devínska Kobyla sa súčasne nachádza v Chránenej krajinnej oblasti Malé Karpaty. Vyhlásenie PR Devínska Kobyla bude mať pozitívny vplyv na predmet ochrany všetkých dotknutých území.   |  |  | | --- | --- | | *typ vplyvu* | pozitívny, s priamym environmentálnym dopadom, trvalý | | *veľkosť vplyvu* | veľký | | *rozsah vplyvu* | PR Devínska Kobyla, CHKO Malé Karpaty ai. | | *celkové hodnotenie environmentálnej významnosti vplyvu* | veľmi významný, priaznivý | |
| **5.3 Bude mať predkladaný materiál vplyvy na životné prostredie presahujúce štátne hranice? (ktoré zložky a ako budú najviac ovplyvnené)?** |
| Áno. PR Devínska Kobyla sa prekrýva s územím európskeho významu SKUEV0280 Devínska Kobyla patriacim do európskej sústavy chránených území Natura 2000 a spolu s ďalšími územiami Natura 2000 vytvára podmienky pre naplnenie jej hlavného cieľa, ktorým je zachovanie prírodného dedičstva, významného nielen pre územia Slovenska, ale pre Európsku úniu ako celok. |
| **5.4 Aké opatrenia budú prijaté na zmiernenie negatívneho vplyvu na životné prostredie?** |
| Opatrenia na zmiernenie negatívneho vplyvu na životné prostredie nie sú potrebné, keďže predkladaný materiál navrhuje činnosti iba s pozitívnym vplyvom na životné prostredie. |